Karm otsus! Üle saja Charlesi alluva sai kuninganna mälestusteenistuse ajal koondamisteate(3)
Nüüd, kui Charles III on kuningas, kolib ta koos abikaasa Camillaga Clarence'i majast Buckinghami paleesse. See aga tähendab paljude Clarence'i maja töötajate jaoks koondamist.
Ajakirja Guardiani andmetel sai koondamisteate enam kui 100 troonipärija alluvat. Mitmed neist on koguni aastakümneid Clarence'i majas töötanud. Peamiselt ähvardab koondamine sekretäre, side- ja köögitöötajaid.
Teade saabus sel ajal, kui St Gilesi katedraalis peeti Elizabethi mälestusteenistust. Inimestele tuli uudis ootamatult kuna eeldati, et tööd saab jätkata Buckinghami palees. „Kõik on vihased,“ räägib kuningapere lähedane allikas. „Kogu personal on neljapäevast alates ööpäeva ringi töötanud. Nad on sügavalt šokeeritud.“
Clarence House'i pressiesindaja sõnab, et Charlesi ja Camilla staatuse muutumise pärast on vaja läbirääkimistega alustada kohe. „Usaldame oma töötajaid. Nad on meid pikka aega truult ja hästi teeninud, ent mõned koondamised on vältimatud,“ jagab ta, „siiski püüame suuremale osale töötajatest uued kohad leida.“
Siiamaani pole päris kindel, kas Charles ja Camilla kavatsevad elada edasi Buckinghami palees, mis on õukonna peakorter ja ametlik kodu. Väidetavalt ei tunne Charles end Buckinghamis mugavalt. Ka kuninganna Elizabeth pole viimastel aastatel Buckinghami palees elanud. Koroonapandeemia tõttu kolis Elizabeth Windsori lossi, mis asub Londonist umbes 30 kilomeetri kaugusel.